**การปลูกฝังคุณธรรมและจริยธรรม (đạo đức) ให้แก่เยาวชนเวียดนามผ่านแบบเรียนวิชาคุณธรรมและจริยธรรม (đạo đức) ชั้นประถมศึกษาปีที่ 4**

**บทคัดย่อ**

เยาวชนเป็นทรัพยากรมนุษย์ที่มีสำคัญต่อชาติและเป็นรากฐานในการพัฒนาประเทศชาติ ในประเทศเวียดนามให้ความสำคัญกับการปลูกฝังคุณธรรมและจริยธรรม (đạo đức) แก่เยาวชนผ่านคำสอนของขงจื๊อ รวมถึงอุดมการณ์ของโฮจิมินห์ซึ่งเป็นผู้สร้างชาติเวียดนาม ผ่านการจัดการเรียนการสอนในชั้นประถมศึกษา งานวิจัยชิ้นนี้ มีวัตถุประสงค์เพื่อศึกษา*การปลูกฝังคุณธรรมและจริยธรรม (đạo đức) ให้แก่เยาวชนเวียดนามผ่านแบบเรียนวิชาคุณธรรมและจริยธรรม (đạo đức) ชั้นประถมศึกษาปีที่ 4 ซึ่งเป็นแบบเรียนของกระทรวงศึกษาธิการและการฝึกอบรม เป็นอย่างไร* การศึกษาใช้ระเบียบวิธีวิจัยประวัติศาสตร์ (Historical Method) ผ่านการวิเคราะห์แบบเรียนศึกษาแบบเรียนคุณธรรมและจริยธรรม (đạo đức) เป็นหลัก นอกจากนี้ยังใช้งานเขียนที่เกี่ยวข้องทั้งภาษาเวียดนาม ภาษาไทยและภาษาอังกฤษเสริมการวิเคราะห์

ผลการศึกษาพบว่า แบบเรียนวิชาคุณธรรมและจริยธรรม (đạo đức) *ชั้นประถมศึกษาปีที่ 4* มีบทเรียนจำนวน 14 บท แต่ละบทแบ่งโครงสร้างการนำเสนอคล้ายคลึงกัน กล่าวคือ มีการนำเสนอสถานการณ์ตัวอย่าง มีการตั้งคำถามปลายเปิด มีแบบฝึกหัด มีข้อควรปฏิบัติ เน้นให้มีการจดจำคุณธรรมและจริยธรรม (đạo đức) เพื่อตอกย้ำให้เยาวชนเข้าใจเนื้อหาได้ง่าย ทั้ง 14 บท สามารถจัดแบ่งการปลูกฝังคุณธรรมจริยธรรม (đạo đức) ออกเป็น 6 ประเด็น : **ประเด็นแรก** ความซื่อสัตย์ อดทนและขยันหมั่นเพียร (Trung thực Kiên nhẫn và siêng năng) (บทที่ 1, 2 และ 8) **ประเด็นที่สอง** การกล้าหาญ กล้าแสดงออกในสิ่งที่ถูกต้องและเคารพ ให้เกียรติผู้อื่น (Dũng cảm để bày tỏ những gì là đúng và tôn trọng Tôn vinh người khác) (บทที่ 3,9 และ 10) **ประเด็นที่สาม** การใช้ทรัพยากรให้คุ้มค่าและการรักษาสิ่งแวดล้อม (Sử dụng hiệu quả tài nguyên và bảo vệ môi trường) (บทที่ 4, 11 และ 14) **ประเด็นที่สี่** ความกตัญญูต่อผู้มีพระคุณ (Tri ân ân nhân) (บทที่ 6 และ 7) **ประเด็นที่ห้า** การมีวินัยต่อตนเองและในที่สาธารณะ (Kỷ luật đối với bản thân và nơi công cộng) (บทที่ 5 และ 13) และ**ประเด็นที่หก** การมีน้ำใจต่อเพื่อนมนุษย์ (Quan tâm đến đồng loại) (บทที่ 12) จากทั้งหมดนี้ มีการให้น้ำหนักและพื้นที่ในการนำเสนอในประเด็นแรก ประเด็นที่สองและประเด็นที่สามเท่ากัน คือ มี 3 บท ให้น้ำหนักในประเด็นที่สี่และห้าเท่ากัน คือมี 2 บท และในส่วนประเด็นที่หกให้พื้นที่น้อยสุด คือ มี 1 บท สรุปเนื้อหาในแบบเรียนสำหรับเยาวชนนั้นสร้างความเข้าใจได้ง่ายแม้จะมีเนื้อหาบางบทที่มุ่งนำเสนอให้เยาวชนเคารพกลุ่มผู้ใช้แรงงานแต่ก็มิได้ใส่แนวคิดสังคมนิยมที่ยากและซับซ้อนจนเกินไป แต่เป็นเพียงเพื่อให้เยาวชนตระหนักถึงการเคารพคนทุกชนชั้นตามแบบอุดมการณ์สังคมนิยม การศึกษาครั้งนี้เป็นประโยชน์ต่อการเข้าใจระบบคิดของเวียดนามในการสร้างคนและสร้างชาติภายใต้ระบบรัฐสังคมนิยมใหม่ อีกทั้งยังเป็นแนวทางการทำความเข้าใจต่อเพื่อนบ้านด้วยวิธีการศึกษาแบบเดียวกันนี้ต่อไป

**คำสำคัญ**: เวียดนาม, เยาวชน, หนังสือแบบเรียน, การปลูกฝังคุณธรรมและจริยธรรม (đạo đức)